Komunikazzjoni mill-Kummissjoni lill-Kunsill - Evalwazzjoni tal-Faċilità għall-Investiment u s-Sħubija Ewro-Mediterranji (FEMIP) u Alternattivi għall-Ġejjieni {SEK(2006)1294} /* KUMM/2006/0592 finali */





[pic] | KUMMISSJONI TAL-KOMUNITAJIET EWROPEJ | Brussel 17.10.2006 KUMM(2006) 592 finali KOMUNIKAZZJONI MILL-KUMMISSJONI LILL-KUNSILL Evalwazzjoni tal-Faċilità għall-Investiment u s-Sħubija Ewro-Mediterranji (FEMIP) u Alternattivi għall-Ġejjieni{SEK(2006)1294} DAħLA F’konformità mal-konklużjonijiet ta' Diċembru 2003 tal-Kunsill Ewropew[1], il-Kummissjoni Ewropea, f'kooperazzjoni mill-qrib mal-Bank Ewropew ta' l-Investiment (BEI), għamlet analiżi tal-Faċilità għall-Investiment u s-Sħubija Ewro-Mediterranji (FEMIP). Din il-Komunikazzjoni tiġbor fil-qosor ir-riżultati ewlenin ta' l-analiżi u tressaq alternattivi għall-ġejjieni. Tagħrif aktar tekniku u dettaljat jingħata fid-dokument ta' ħidma tas-servizzi tal-Kummissjoni anness ma' din il-Komunikazzjoni. Il-FEMIP twaqqfet f'Ottubru 2002 bil-għan li tiffaċilita livell ogħla ta' tkabbir ekonomiku, wara l-konklużjonijiet tal-Kunsill Ewropew ta' Barċellona f'Marzu 2002, li skondhom għandu jitħeġġeġ l-iżvilupp tas-settur privat fir-reġjun tal-Mediterran[2]. Il-FEMIP ikkombinat is-self mingħand il-BEI ma' riżorsi tal-baġit ta' l-UE, sabiex tipprovdi għajnuna teknika, kapital ta' riskju u sussidji għal rati ta' interess għal proġetti ambjentali. Barra minn hekk, inħolqot struttura ta' djalogu bejn il-pajjiżi ta' l-UE u l-pajjiżi sħab tal-Mediterran. F'Novembru 2003, il-Kunsill għamel l-ewwel analiżi ta' l-attivitajiet tal-FEMIP abbażi ta' evalwazzjoni min-naħa tal-Kummissjoni, u ddeċieda li jsaħħaħ il-Faċilità b'karatteristiċi ġodda: il-ħolqien ta' Pakkett Speċjali tal-FEMIP għal self bi profil tar-riskju aktar għoli, it-twaqqif ta' Fond Fiduċjarju tad-donaturi, it-tisħiħ ta' l-istruttura ta' djalogu, u l-estensjoni mill-ġdid tal-preżenza lokali tal-FEMIP fir-reġjun. Qabel ukoll li jżid l-ammont ta' garanziji Komunitarji għal self lir-reġjun – żieda li ġiet ifformalizzata f'Diċembru 2004, fil-kuntest tar-reviżjoni ta' nofs il-perjodu tal-mandati esterni tal-BEI. Il-Kunsill Ewropew stieden ukoll lill-Kunsill ta' l-Ecofin biex jagħmel reviżjoni oħra fl-2006, wara l-konsultazzjoni mal-Pajjiżi Sħab tal-Mediterran. Il-proċess ta' konsultazzjoni involva skambju dirett ta' fehmiet bejn Ministri, il-Kummissjoni u l-BEI fil-Laqgħa Ministerjali tal-FEMIP ta' Ġunju 2006; taħditiet bilaterali bejn il-BEI u awtoritajiet f'pajjiżi tal-Mediterran fl-ewwel nofs ta' l-2006; kif ukoll konsultazzjonijiet ma' partijiet interessati tal-FEMIP permezz ta' kwistjonarji kemm immirati u kemm ibbażati fuq l-internet. Ir-riżultati tal-proċess ta' konsultazzjoni, flimkien ma' għażla ta' evalwazzjonijiet u dejta ekonomika tal-BEI, intużaw sabiex jevalwaw jekk il-FEMIP irnexxilhiex tilħaq il-miri ewlenin tagħħa li ġġib 'il quddiem it-tkabbir ekonomiku u tħeġġeġ l-iżvilupp tas-settur privat. 1. L-EVALWAR TAL-FEMIP FID-DAWL TAL-ħTIġIJIET EKONOMIċI TAR-REġJUN TAL-MEDITERRAN 1.1. It-trawwim ta' appoġġ għall-investiment u għat-tkabbir ekonomiku fir-reġjun Minkejja li dan l-aħħar kien hemm tkabbir ekonomiku sinifikanti fir-reġjun tal-Mediterran (4.8% fl-2005), kien u għadu lura meta mqabbel mal-medja ta' pajjiżi komparabbli bi dħul medju. It-tnaqqis fil-qgħad wera li mhuwiex biżżejjed, b'rati uffiċjalment irrappurtati li jvarjaw bejn 9% u 23%. Barra minn dan, għadu għoli l-perċentwali ta' nies li jgħixu b'inqas minn USD 3 kuljum, bir-rati jvarjaw minn 20% (it-Tuniżija, il-Ġordan), 35% (l-Alġerija) sa 70% (l-Eġittu). Ix-xejriet ta' l-investiment fir-reġjun għadhom kajmani, speċjalment fil-pajjiżi li ma jipproduċux iż-żejt, waqt li l-livell tad-dħul ta' l-investiment dirett barrani (FDI) huwa relattivament baxx imqabbel ma' dak ta' reġjuni oħrajn; lejn ir-reġjun tal-Mediterran imorru biss 3% tal-flussi ta' kapital nett privat għar-reġjuni li qegħdin jiżvilppaw. Dan jispjega ruħu bażikament minn ambjent dgħajjef tan-negozju marbut ma' perċezzjoni għolja tar-riskju politiku u ekonomiku. Dan jirriżulta wkoll f'rati għoljin ta' interess reali, li jindikaw nuqqasijiet fis-swieq finanzjarji u fl-ambjent regolatorju, kif ukoll nuqqas ta' integrazzjoni tar-reġjun fis-swieq internazzjonali tal-kapital. Għalkemm sar progress konsiderevoli biex tjiebet il-klima kummerċjali, ir-reġjun għadu taħt il-medja dinjija fejn jidħlu ċerti determinanti ta' importanza biex jiffaċilitaw in-negozju, bħalma huma l-aċċess għall-finanzjament, ir-reġistrar tal-proprejtà, il-protezzjoni ta' min jinvesti, u l-proċessi amminstrattivi biex jitwaqqaf negozju, biex jinkisbu u jkunu amministrati l-liċenzji, eċċ. Jinħtieġu aktar riformi għat-titjib tal-klima kummerċjali, sabiex jiffaċilitaw il-ħolqien u l-iżvilupp ta' kumpaniji ġodda, il-ħolqien ta' impjiegi u t-tkabbir ekonomiku. B'mod partikulari, l-aċċess għall-finanzjament għadu joħloq problemi lill-intrapriżi privati, aktar u aktar lill-kumpaniji żgħar u ta' daqs medju (SMEs). Minkejja li l-banek Mediterranji, fil-medja tagħhom, jidher li għandhom kapital u likwidità biżżejjed, l-imġiba tagħhom turi li huma beżgħana ħafna mir-riskju. Fost affarijiet oħra, dan huwa minħabba li l-perċentwali ta' self mhux produttiv diġà huwa għoli. B'hekk il-banek jimponu rati ta' interess relattivament għoljin, jipprovdu self bi skadenzi qosra, u jitolbu kollateral għoli minn min jissellef. L-aċċess huwa limitat ukoll minn kanali tal-forniment sottożviluppati, kif ukoll minn nuqqas ta' organizzazzjoni fil-banek stess. Il-padronanza governattiva tal-banek hija mifruxa sewwa, u f'ċerti pajjiżi parti kbira mis-self hija ddestinata lis-settur privat u allokata skond kriterji mhux kummerċjali. Ir-riżultat huwa li l-kreditu bankarju disponibbli għas-settur privat għadu skars, u jkopri biss bejn 4% u 20% tal-bżonnijiet ta' l-investiment fis-settur privat. L-intrapriżi ż-żgħar għandhom saħansitra inqas aċċess għall-kreditu milli s-settur privat kollu kemm hu, anki jekk f'ħafna pajjiżi tal-Mediterran jikkostitwixxu aktar minn 95% tan-negozji u 50-70% ta' l-impjiegi. Ir-raġunijiet ewlenin il-għala l-SMEs iħabbtu wiċċhom ma' aktar diffikultajiet mill-intrapriżi l-kbar huma li l-SMEs ġeneralment ma jingħatalhomx biżżejjed kapital, ikunu neqsin minn kollateral, u ma jkunux trasparenti fit-tagħrif li jipprovdu. Barra minn hekk, l-ispejjeż għall-banek li jipprovdu self żgħir huma relattivament ogħla minn dawk għal self kbir. Istituzzjonijiet ta' mikro-finanza, flimkien ma' strumenti standardizzati li jużaw inqas riżorsi, forsi jistgħu jikkontribwixxu biex tissolva l-problema għall-iżgħar kumpaniji. Għalkemm id-disponibbiltà tal-mikrofinanza qiegħda tikber ġmielha, għalissa tkopri inqas minn 0.5% tal-popolazzjoni, sitwazzjoni li tħalli potenzjal kbir għadu jistenna biex ikun sfruttat. 1.2. Il-kontribut sinifikanti mill-FEMIP għall-investiment fir-reġjun F'dan il-kuntest, l-intervent tal-FEMIP huwa ta' importanza partikulari, għax din tiffinanzja infrastruttura produttiva u ta' kwalità għolja, kif ukoll investimenti fis-settur privat b'kundizzjonijiet attraenti. Il-FEMIP kienet strumentali fit-twassil ta' fondi sostanzjali lir-reġjun tal-Mediterran. Il-BEI huwa l-akbar provveditur ta' self lir-reġjun, u sa mit-twaqqif tal-FEMIP l-attivitajiet tiegħu fil-Mediterran żdiedu ħafna; l-għadd ta' azjendi żdied minn EUR 1.6 biljun fl-2002 għal EUR 2.2 biljuni fl-2005 (inkluża t-Turkija[3]). Madwar terz tal-proġetti tal-FEMIP kienu ffinanzjati bi sħab ma' istituzzjonijiet oħrajn. Fil-perjodu minn Ottubru 2002 sa l-aħħar ta' l-2005, ġew iffirmati 77 operazzjoni għal ammont ta' EUR 7.2 biljun, li jikkorrispondi għal volum totali ta' proġett ta' 'l fuq minn EUR 25 biljun. Bl-akbar parti mis-self tmur it-Turkija, l-Eġittu, it-Tuniżija u l-Marokk, huwa mistenni li l-mandat ta' self Euro-Med II ikun totalment eżawrit sa l-aħħar ta' l-2006. Il-FEMIP ikkontribwiet għat-tkabbir ekonomiku permezz ta' appoġġ għall-investiment fl-infrastruttura (60% ta' kull self) u f'kumpaniji privati. Matul dawn l-aħħar ftit snin, is-self lil intermedjarji lokali għal on-lending lil SMEs (self globali) żdied b'mod sostanzjali, sakemm laħaq 'il fuq minn 20% mis-self totali pprovdut fil-perjodu 2002-2005. F'termini assoluti, il-finanzjament totali ta' operazzjonijiet privati tal-FEMIP kważi ttellet, minn EUR 0.3 biljun fis-sena fil-perjodu 2000-2002 sa medja ta' EUR 0.9 biljun fis-sena fil-perjodu 2003-2005. Bħala komplement għal dawn l-attivitajiet ta' self, l-operazzjonijiet tal-BEI inkludew kapital ta' riskju u għajnuna teknika ffinanzjati minn riżorsi tal-baġit ta' l-UE.[4] Il-kapital ta' riskju ntuża l-aktar għal parteċipazzjonijiet f’fondi ta' ishma privati, istituzzjonijiet ta' mikrofinanza u skema ta' garanziji fuq is-self għall-SMEs. Bi EUR 350 miljun f'impenji (li 'l fuq minn EUR 200 miljun ta' kapital ta' riskju minnhom ingħataw u għadhom pendenti, jiġifieri li għadhom la tħallsu lura u lanqas tħassru), il-BEI sar l-akbar provveditur internazzjonali ta' kapital ta' riskju fir-reġjun. L-użu ta' dan l-istrument kien ikkonċentrat fi ftit pajjiżi (il-Marokk, it-Tuniżija u l-Eġittu), sitwazzjoni li tixhed l-iżviluppi tas-suq (il-leġiżlazzjoni, il-preżenza ta' persunal ikkwalifikat, eċċ.) kif ukoll id-daqs ta' l-ekonomiji. L-għajnuna teknika (TA - Technical Assistance ) irriżultat siewja ħafna għall-identifikazzjoni tal-proġetti, u t-tfassil, l-implementazzjoni u l-evalwazzjoni tagħhom. Il-kunċett u l-istrateġija ta' l-għajnuna teknika jintlaqgħu b'mod pożittiv fil-pajjiżi kollha mmirati, u jappoġġaw b'mod effettiv it-twassil ta' għarfien espert lill-pajjiżi benefiċjarji. S'issa inqas minn 30% ta' l-għajnuna teknika ntuża għas-settur privat, għalkemm tkun tista' tagħti aktar appoġġ lill-iżvilupp ta' intermedjarji finanzjarji u SMEs lokali. Fond Fiduċjarju tad-donaturi tal-FEMIP inħoloq fl-aħħar ta' l-2004, bil-għan li jiffinanzja għajnuna teknika għall-istudji tematiċi u tas-settur, kif ukoll attivitajiet ta' kapital ta' riskju li ma setgħux jiġu ffinanzjati permezz ta' fondi diġà eżistenti tal-baġit ta' l-UE ġġestjonati mill-BEI. Il-Fond beda jopera fil-bidu ta' l-2005, u sa Awissu 2006, ġew approvati tnax-il operazzjoni ta' għajnuna teknika u operazzjoni waħda ta' kapital ta' riskju. 1.3. Il-FEMIP tista' tagħmel aktar biex tħeġġeġ l-iżvilupp tas-settur privat, fuq kollox l-intrapriżi ż-żgħar u ta' daqs medju Madankollu, għalkemm il-FEMIP irnexxielha tipprovdi ammonti sostanzjali ta' self xierqa għal investimenti kbar fit-tul u għamlet sforzi biex tilqa' l-bżonnijiet ta' kumpaniji żgħar, irriżulta diffiċli li jinqaleb il-bilanċ bejn is-settur pubbliku u dak privat b'mod sostenibbli u li l-appoġġ tal-FEMIP lil kumpaniji privati jitkattar għal aktar minn 50% ta' l-attivitajiet tagħha. Is-self globali lil istituzzjonijiet finanzjarji intermedjarji għal on-lending lill-SMEs jintuża l-aktar minn SMEs kbar u orjentati lejn l-esportazzjoni. Dan għax il-banek intermedjarji lokali għandhom jerfgħu totalment ir-riskju ta' l-SME, u s-self mill-BEI lil dawn l-intermedjarji jsir f'munita barranija. Għaldaqstant, dan is-self kien inqas strumentali fl-immirar lejn intrapriżi iżgħar fis-settur privat. Il-BEI għamel sforzi konsiderevoli biex joffri self f'munita lokali, iżda dawn l-isforzi spiss tfixklu minn kooperazzjoni insuffiċjenti min-naħa ta' awtoritajiet Mediterranji biex jippermettu l-ħruġ ta' bonds tal-BEI f'munita lokali fis-swieq tagħhom. Żewġ rapporti ta' evalwazzjoni tal-BEI dwar l-attivitajiet tal-BEI fir-reġjun tal-Mediterran, kif ukoll konsultazzjonijiet ma' partijiet interessati, juru li l-ostakli ewlenin huma l-ambjent tan-negozju u b'mod partikulari r-riforma tas-settur finanzjarju, in-nuqqas ta' kooperazzjoni min-naħa tal-gvernijiet Mediterranji biex jiffaċilitaw l-operazzjonijiet tal-BEI fis-settur privat fil-pajjiżi tagħhom, u n-nuqqas ta' adattabbiltà ta' l-istrumenti tal-FEMIP għall-ħtiġijiet u għall-profil tar-riskju ta' proġetti tas-settur privat f'dan ir-reġjun. Ir-rekwiżiti stretti ta' sigurtà u ta' garanzija, flimkien mar-riskju tal-kambju ta' valuti marbut mas-self mill-BEI, għamluha diffiċli biex wieħed jaqdi l-bżonnijiet iż-żgħar tas-settur privat. Ir-rapporti ta' evalwazzjoni wrew ukoll li ntilfu xi opportunitajiet biex jipprovdu valur miżjud, billi r-rwol tal-BEI fil-pajjiżi u fis-setturi ma kienx imfisser sew, u billi ma ngħatatx enfasi biżżejjed lil kwistjonijiet istituzzjonali jew lill-kooperazzjoni ma' l-awtoritajiet lokali, mal-Kummissjoni u donaturi oħrajn. L-introduzzjoni tal-Pakkett Speċjali tal-FEMIP (SFE – Special FEMIP Envelope ) f'ċerti każijiet baxxiet kemmxejn ir-rekwiżiti ta' sigurtà. Mill-aħħar ta' l-2005 'l quddiem, l-SFE ntuża biss darbtejn (parzjalment minħabba li ċerti pajjiżi tal-Mediterran bdew jiddubitaw mill-applikabbiltà tal-Ftehimiet ta' Qafas mal-BEI għal operazzjonijiet tas-settur privat), għalkemm l-elenku tal-proġetti SFE li qegħdin jitħejjew juri panorama tassew promettenti. Biex ikunu ffaċjati n-nuqqasijiet identifikati fl-istrumenti finanzjarji tal-FEMIP, jeħtieġ li l-Faċilità kif qiegħda bħalissa tiġi mirquma u ddiversifikata. 2. IT-TRIQ ‘IL QUDDIEM 2.1 Il-ġejjieni tal-Politika Ewropea tal-Viċinat (ENP) L-introduzzjoni fl-2004 tal-Politika Ewropea tal-Viċinat ħolqot kuntest politiku ġdid li jeħtieġlu jitqies fl-evalwazzjoni tal-ġejjieni tal-FEMIP. B'bidu mill-2007, il-kooperazzjoni tal-KE mal-pajjiżi ġirien se tkun irregolata mill-Istrument Ewropew tal-Viċinat u s-Sħubija (ENPI), li huwa strument orjentat lejn il-politika. L-istrument il-ġdid speċifikament jipprevedi l-ħtieġa ta' l-iżgurar tal-koerenza mal-BEI. F'dan il-kuntest, il-Kummissjoni ressqet proposta għall-mandat estern tal-BEI għall-perjodu 2007-2013 li għandha żżid b'mod sostanzjali r-riżorsi disponibbli għas-self lill-pajjiżi ta' l-ENP. Din il-proposta tikkuntempla wkoll it-tisħiħ tal-konsistenza ta' l-azzjonijiet esterni tal-BEI mal-politiki u l-miri esterni ta' l-Unjoni Ewropea. Fir-rigward ta' l-iżvilupp ulterjuri ta' l-ENP, mistenni li fl-UE jsir dibattitu komprensiv matul is-sena d-dieħla. Dan jista' jwassal għal approċċ aktar ambizzjuż u komprensiv f'qafas imwessa' ta' l-ENP. 2.2 L-Alternattivi F'li ġej jiġu kkunsidrati tliet alternattivi għall-ġejjieni tal-FEMIP, li jirrappreżentaw tliet livelli ta' ambizzjoni[5]. 1. L-ewwel waħda, minima, li tikkonsisti fl-ebda tibdila fl-istrumenti, żieda fil-volum tas-self u rabtiet aktar qawwija mal-Politika Ewropea tal-Viċinat; 2. It-tieni alternattiva, li tinkludi: it-tirqim u d-diversifikazzjoni ta' l-istrumenti finanzjarji tal-FEMIP, filwaqt li jissaħħu s-sħubija u l-preżenza lokali, sabiex jitkomplu jittejbu l-effikaċja tal-FEMIP u l-valur miżjud għall-iżvilupp tas-settur privat; 3. It-tielet alternattiva tkun li l-FEMIP issir sussidjarja sħiħa Ewro-Mediterranja tal-BEI. 2.3 Alternattiva 1: Iż-żamma tal-FEMIP imsaħħa u t-titjib tar-rabtiet tagħha ma' l-ENP Taħt din l-alternattiva minima, jikber il-volum tas-self biex jgħin fil-qadi tal-ħtiġijiet tar-reġjun għall-investiment, f'konformità mad-Deċiżjoni mistennija tal-Kunsill dwar il-mandati esterni tal-BEI[6]. Skond il-proposta tal-Kummissjoni, iż-żieda fil-livell massimu reġjonali tħalli li r-riżorsi tas-self disponibbli għar-reġjun jikbru bi 2% kull sena f'termini reali, u b'hekk tgħin biex tinżamm korrispondenza mal-ħtiġijiet għall-investimenti. Il-proposta dwar il-mandat estern tipprevedi wkoll li jissaħħu r-rabtiet bejn il-prijoritajiet tal-BEI taħt il-Politika Ewropea tal-Viċinat (ENP) bil-għan li japprofondixxi l-integrazzjoni ekonomika bejn l-UE u l-ġirien tagħha permezz ta' aktar liberalizzazzjoni tal-kummerċ, netwerks konġunti tat-trasport u ta' l-enerġija, u approssimazzjoni tar-regolamenti biex jinfetħu s-swieq u jingħelbu l-ostakli għall-kummerċ u l-investiment. Aktar integrazzjoni tal-BEI fl-istrateġiji ta' l-UE għall-pajjiżi u fil-qafas ta' l-ENP (partikolarment it-taqsimiet rilevanti tal-Pjanijiet ta' Azzjoni), flimkien ma' koordinazzjoni mtejba bejn il-BEI u attivitajiet ta' l-UE, issaħħaħ il-konsistenza u l-impatt tas-self tal-BEI f'perspettiva usa' ta' riforma tas-settur u ta' l-ekonomija. Tali strateġija tista' tinkiseb permezz ta' assoċjazzjoni aktar fil-qrib tal-BEI mal-proċess ta' l-ipprogrammar tal-Kummissjoni (pereżempju, dokumenti ta' strateġija ta' pajjiżi jew reġjuni, programmi indikattivi jew programmi ta' azzjoni), kif ukoll permezz ta' kooperazzjoni fil-qrib fl-identifikazzjoni u l-implementazzjoni bikrija ta' proġetti tal-FEMIP. F'dan il-kuntest, il-FEMIP tkun tista' tiffinanzja sensiela ta' proġett f'settur speċifiku billi torbot is-self ma' riforma jew strateġija ta' settur, f'kooperazzjoni mal-Kummissjoni u, fejn xieraq, istituzzjonijiet multilaterali jew bilaterali oħrajn. B'mod partikulari, se jitfittex involviment akbar tal-BEI fit-twessigħ tan-Netwerks Transewropej sar-reġjun tal-Mediterran. Il-kapital ta' riskju u l-għajnuna teknika huma u se jibqgħu ffinanzjati mir-riżorsi ta'-baġit ta' l-UE. Matul il-perjodu tal-Perspettivi Finanzjarji li ġejjin, il-Kummissjoni beħsiebha tressaq pakkett ta' EUR 32 miljun fis-sena bħala kontribuzzjoni ta' għotja lill-FEMIP, bħala parti mill-programm reġjunali ta' l-ENPI għar-reġjun tal-Mediterran. L-għotja ta' dan il-pakkett hija soġġetta għad-dħul fis-seħħ ta' l-ENPI u tal-proċeduri rilevanti ta' komitoloġija. Barra minn dan, il-Kummissjoni tipprevedi reviżjoni tal-ftehim ta' bejn il-BEI u l-Kummissjoni li jirregola l-ġestjoni ta' l-għajnuna finanzjarja lill-pajjiżi tal-Mediterran, u b'mod partikulari l-użu ta' rimborsi ta' kapital ta' riskju u self speċjali minn operazzjonijiet anterjuri taħt il-MEDA, stmati għal EUR 35 miljun fis-sena, bl-idea li dawn ir-riżorsi jiżdiedu bħala kontribuzzjoni lill-FEMIP. Ir-rimborsi, li ġejjin kemm minn Protokolli u Mandati ta' qabel u kemm minn operazzjonijiet tal-futur, jintużaw għal operazzjonijiet ġodda ta' kapital ta' riskju. Dan għandu jippermetti lill-FEMIP timmira lejn volum ta' madwar EUR 50 miljun fis-sena f'operazzjonijiet ġodda ta' kapital ta' riskju (li jikkorrispondi mal-medja tal-perjodu 2005-2006), u talloka madwar EUR 20 miljun fis-sena għall-għajnuna teknika[7]. Barra minn hekk, l-ammonti disponibbli fil-Fond Fiduċjarju tad-donaturi fl-aħħar ta' l-2006 jistgħu jitmexxew għall-perjodu ta' l-ipprogrammar li jmiss, sabiex ikunu jistgħu jiffinanzjaw aktar għajnuna teknika u operazzjonijiet ta' kapital ta' riskju. Sussidji għal rati ta' interess se jibqgħu disponibbli għal ċerti proġetti magħżulin, fuq talba mill-awtoritajiet nazzjonali u ffinanzjati mill-allokazzjonijiet ta' l-ENPI lil kull pajjiż. Sabiex imexxi l-volum imkabbar ta' self u l-integrazzjoni miżjuda ta' l-attivitajiet tal-BEI fl-istrateġiji ta' l-ENP u ta' l-UE għal kull settur u pajjiż, il-BEI jistma bejn wieħed u ieħor li jkun jeħtieġlu jwessa' l-persunal tiegħu għal madwar 110 ħaddiem attiv sa l-2013, minn madwar 70 ħaddiem attiv fl-aħħar ta' l-2005. Xorta waħda, l-għadd ta' membri tal-persunal kieku jibqa' żgħir meta mqabbel ma' dak ta' Istituzzjonijet Finanzjarji Internazzjonali oħrajn. Skond il-BEI, b'dan ix-xenarju l-ispejjeż amministrattivi kieku xorta jisbqu d-dħul attwali, għalkemm il-kopertura ta' l-ispejjeż tal-FEMIP titjieb gradatament maż-żmien[8]. Din l-alternattiva minima tkun tqum l-inqas flus. Madankollu, ma tindirizzax l-iżvantaġġi attwali li ġew identifikati fejn jidħol l-iżvilupp tas-settur privat. 2.4 Alternattiva 2: L-addattament tal-FEMIP fil-qafas ta' l-ENP, sabiex jitjieb l-appoġġ lill-iżvilupp ta' l-SMEs u tiżdied is-sħubija L-għan ta' din l-alternattiva hu li titjieb il-kapaċità tal-FEMIP biex tisfrutta aħjar il-potenzjal tagħha fejn jidħlu l-qadi tal-ħtiġijiet tas-settur privat u s-superament tan-nuqqasijiet tagħha. Barra mill-karatteristiċi ta' l-Alternattiva 1 , l-Alternattiva 2 tipproponi rfinar u twessigħ tal-firxa ta' l-istrumenti tal-FEMIP, kif ukoll tisħiħ tal-preżenza tal-BEI fil-livell lokali. Dan għandu jgħin biex jinqdew aħjar il-bżonnijiet tas-settur privat (b'mod partikulari l-SMEs). Huwa ppropost ukoll ħolqien ta' kumitat konsultattiv bil-għan li jsaħħaħ is-sħubija mal-pajjiżi tal-Mediterran u jiżdiedu l-parteċipazzjoni u l-kompetenzi tagħhom. Qadi aħjar tal-bżonnijiet tas-settur privat permezz ta' firxa usa' ta' strumenti finanzjarji u servizzi, b'attenzjoni speċjali lejn l-SMEs Politika aktar proattiva li taqdi aħjar il-ħtiġijiet ta' l-SMEs tista' tinkludi l-allokazzjoni mtejba tal-kapital ta' riskju bejn il-FEMIP, l-intermedjarji finanzjarji lokali u n-negozji lokali, kif ukoll azzjonijiet biex jittejbu l-kapaċitajiet ta' ġestjoni tar-riskju tal-partijiet kollha involuti. Żieda fit-teħid tar-riskju min-naħa tal-BEI tista' tinkiseb permezz ta' użu aktar attiv tal-Pakkett Speċjali tal-FEMIP biex f'ċerti każijiet jitħaffu r-rekwiżiti stretti ta' sigurtà, kemm għal self dirett lil kumpaniji privati u kemm għall-provvediment ta' garanziji, u biex titwessa' l-firxa ta' self globali lil intermedjarji finanzjarji. F'dan ir-rigward, tinħtieġ il-kooperazzjoni tal-pajjiżi tal-Mediterran biex jimplementaw bis-sħiħ il-ftehimiet ta' qafas bilaterali mal-BEI għal proġetti tas-settur privat. L-atteġġjament attwali ta' biża' mir-riskju ta' l- intermedjarji lokali jista' jingħeleb ukoll permezz ta' aktar kompetizzjoni għal self globali, kif ukoll permezz ta' dispożizzjonijiet espliċiti li jiffokaw fuq SMEs iżgħar fi ftehimiet ta' self globali. Barra minn dawn il-miżuri ta' titjib fl-attivitajiet ta' tislif, għandha tkompli tikber l-għajnuna teknika lill-istituzzjonijiet finanzjarji biex dawn jiżviluppaw sistemi għall-evalwar aħjar tar-riskji ta' kreditu, għat-tħaffif tal-proċeduri, u għall-introduzzjoni ta' prodotti ġodda għall-SMEs. F'dan l-ambitu, il-FEMIP tkun tista' tagħti appoġġ ukoll lill-iżvilupp ta' skemi ta' garanziji fuq is-self għall-SMEs (billi jitnaqqas ir-riskju marbut ma' l-SME għall-bank lokali). Dan ikun sostnut aktar jekk jiġu implementati miżuri maħsubin fil-pjani ta' azzjoni ta' l-ENP għal kull pajjiż, li jimmiraw il-progress fir-riforma strutturali tas-settur bankarju. Minbarra l-użu ta' riżorsi ta' kapital ta' riskju, it-tnaqqis tar-riskji mħallsin mill-SMEs permezz tar-riżorsi tagħhom stess jista' jinkiseb l-ewwel billi jkun ipprovdut self f'valuta lokali, li b'hekk ikun disponibbli wkoll għal kumpaniji u proġetti li jiġġeneraw inqas dħul mill-esportazzjoni, jew l-ebda. Din il-miżura teħtieġ li l-awtoritajiet regulatorji tal-pajjiżi benefiċjarji jieħdu l-passi kollha meħtieġa minn qabel ħalli l-BEI jkun jista' joħroġ bonds f'valuta lokali fi swieq lokali, jew jiżviluppa strumenti oħrajn ta' kopertura ( hedging ). Tista' tingħata wkoll għajnuna teknika biex tkompli tittejjeb il-kwalità tal-proġetti ta' investiment ta' l-SMEs u biex jitnaqqas il-livell tar-riskju tagħhom. Il-FEMIP tista' tappoġġa l-iżvilupp ta' servizzi ta' negozju lil SMEs żgħar sabiex tgħinhom fit-tfassil ta' pjani ta' negozju, fit-titjib tal-ħiliet ta' rrappurtar u tat-trasparenza globali, u b'hekk tagħmilhom aktar b'saħħithom fir-relazzjonijiet mal-banek. Jistgħu jkomplu jiġu żviluppati wkoll strumenti għall-finanzi tal-kummerċ (billi jkunu pprovduti self globali jew garanziji lil istituzzjonijiet finanzjarji lokali għal dan il-għan). B'hekk kumpaniji tal-Mediterran ikunu jistgħu jużaw aħjar iż-Żona Ewro-Mediterranja tal-Kummerċ Ħieles ta' l-2010. Barra minn hekk, peress li dan l-istrument għandu l-vantaġġ li jwassal riżorsi f'valuta lokali mingħajr ma jkun hemm rekwiżiti kbar ta' kollateral, jitqies ta' importanza partikulari t-twassil ta' riżorsi ta' kapital ta' riskju lill-SMEs. Dan il-għan jista' jinkiseb billi jkomplu jiġu żviluppati attivitajiet ta' mikrofinanza u fondi ta' ishma privati f’firxa usa' ta' pajjiżi. Li kieku l-FEMIP tidħol għal operazzjonijiet aktar u akbar (bħal pereżempju parteċipazzjoni f'kumpaniji li qegħdin jiġu pprivatizzati, jew investimenti konġunti ta' kapital b'self għal proġetti kbar tas-settur privat), il-bżonnijiet finanzjarji għal attivitajiet ta' kapital ta' riskju żgur ikunu jistgħu jaqbżu l-għatba ta' EUR 50 miljun fis-sena prevista taħt l-Alternattiva 1 (stima tal-BEI tindika minimu ta' EUR 80 miljun fis-sena għall-perjodu 2007-2013). Biex timtela l-qabża fil-finanzjament, l-Istati Membri ta' l-UE flimkien mal-pajjiżi tal-Mediterran, jew inkella l-BEI innifsu (permezz tar-riservi tiegħu jew ftehimiet alternattivi ta' finanzjament), jistgħu jipprovdu fondi addizzjonali. Iż-żieda fis-sħubija u fl-interazzjoni lokali Biex jiżdiedu l-involviment u l-kompetenzi tal-pajjiżi assoċjati tal-Mediterran fil-FEMIP, u b'hekk jintrabtu aħjar l-attivitajiet tal-FEMIP mal-proċess ta' l-ENP, tista' tissaħħaħ ukoll l-istruttura ta' djalogu. Fil-Laqgħa Ministerjali tal-FEMIP ta' Ġunju 2006, diversi pajjiżi wrew interess fl-idea li l-laqgħat bijannwali ta' esperti li hawn bħalissa jeħdilhom posthom kumitat konsultattiv li jiltaqa' bejn darbtejn u erba' darbiet fis-sena. Dan il-kumitat kieku jinkludi rappreżentanti minn pajjiżi tal-Mediterran, mill-Istati Membri u mill-Kummissjoni Ewropea, u forsi jistieden ukoll lil esperti esterni. Minbarra li jiddiskutu temi li għandhom x'jaqsmu ma' kull settur, riformi ta' setturi u kwistjonijiet marbutin mal-klima tan-negozji in ġenerali, kif jagħmlu diġà fil-laqgħat ta' esperti, dan il-kumitat ikun jista' jiddiskuti wkoll l-istrateġija, il-prijoritajiet u r-riżultati tal-FEMIP (pereżempju pjan ta' negozju tal-FEMIP, ir-rapport annwali tal-FEMIP u l-użu ta' strumenti varji), kif ukoll l-ostakli li jiltaqa' magħhom il-BEI huwa u jopera fil-pajjiżi tal-Mediterran. B'hekk il-FEMIP tkun tista' twieġeb aħjar għal bżonnijiet li jkun hemm b'mod mill-aktar dirett. Il-kumitat konsultattiv jkun jista' jwitti t-triq ukoll għal-Laqgħa Ministerjali annwali tal-FEMIP. Tista' tissaħħaħ ukoll il-preżenza lokali tal-BEI. L-esperjenza ta' l-EBRD uriet diġà kemm il-preżenza tal-BEI hija importanti għall-kopertura tajba tas-settur privat. S'issa l-BEI għandu 3 uffiċċji lokali, li jħaddmu b'kollox 7 membri tal-persunal tal-BEI[9]. Minħabba d-daqs żgħir tagħhom, dawn l-uffiċċji joperaw l-aktar bħala uffiċċji ta' rappreżentanza. Bil-għan li jkomplu jitjiebu l-viżibbiltà u l-viċinanza tal-FEMIP rigward il-benefiċjarji tagħha fil-pajjiżi tal-Mediterran, l-uffiċċji lokali tal-BEI jistgħu jitkabbru ftit, mhux biss biex ikunu ffaċilitati l-kuntatti ma' awtoritajiet u dawk li jissellfu, iżda wkoll biex tissaħħaħ l-integrazzjoni tal-BEI fi strateġiji usa' u f'aktar kooperazzjoni mad-donaturi, biex teħfief l-identifikazzjoni ta' proġetti ġodda, biex jittejjeb il-monitoraġġ ta' operazzjonijiet li diġà qed isiru, u biex jitwasslu aktar għarfien u esperjenza tal-BEI lill-pajjiż ikkonċernat. Għandha titqies ukoll il-possibbiltà li jiżdied l-għadd ta' uffiċċji lokali, jekk din tkun iġġustifikata minn ħtiġijiet operazzjonali u kummerċjali; tali miżura kieku lill-BEI tagħmlu aktar viżibbli u twassal sinjal politiku ta' impenn fit-tul għall-pajjiż ospitanti. It-twaqqif ta' uffiċċji ġodda għandu jiffavorixxi s-sinerġiji ma' l-UE u/jew aġenziji ta' żvilupp bilaterali. Bl-Alternattiva 2, il-BEI jistma li tkun tinħtieġ żieda fil-persunal attiv li jaħdem direttament fl-operazzjonijiet fil-Mediterran, sa total ta' madwar 130 membru tal-persunal sa l-aħħar ta' l-2013, sabiex ilaħħqu mat-tisħiħ ta' l-operazzjonijiet ta' kapital ta' riskju (li għandu bżonn ħafna persunal), mat-twessigħ tar-rwol ta' l-uffiċċji lokali, kif ukoll mal-ħolqien ta' Kumitat Konsultattiv. Dan kieku jimplika aktar spejjeż minn dawk li jikkorrispondu għall-Alternattiva 1. Skond il-BEI, in-nefqa amministrattiva kieku tisboq id-dħul attwali, għadilli l-kopertura ta' l-ispejjeż tal-FEMIP kieku titjieb gradatament bejn l-2007 u l-2013. Bl-Alternattiva 2, jinqdew aħjar il-ħtiġijiet tas-settur privat, il-BEI jitqarreb lejn il-klijenti tiegħu u lejn parti interessati oħrajn, u l-pajjiżi tal-Mediterran jinvolvu rwieħhom aktar fl-istrateġija u fir-riżultati tal-FEMIP. Din l-alternattiva għandha żżid ukoll l-intensità ta' l-appoġġ tal-FEMIP għall-ħolqien u l-iżvilupp ta' l-SMEs. 2.5 Alternattiva 3: It-twaqqif ta' Bank Ewro-Mediterran sħiħ u awtentiku Tqieset ukoll l-alternattiva aktar ambizzjuża tal-ħolqien ta' istituzzjoni sħiħa għaliha (Il-Bank Ewro-Mediterran). Bank Ewro-Mediterran kieku jopera fil-pajjiżi assoċjati tal-Mediterran (li bħalissa jinkludu 9 pajjiżi)[10]. L-azzjonisti jkunu jistgħu jinkludu pajjiżi Mediterranji oħrajn, b'mod partikulari pajjiżi kandidati u pajjiżi li jistgħu jsiru kandidati, minbarra Stati Membri ta' l-UE, il-BEI (azzjonista maġġoritarju) u l-Komunità Ewropea. Din is-sussidjarja kieku tħaddem ta' l-inqas l-istess firxa ta' strumenti biex tipprovdi finanzjament flessibbli kif inhu meqjus fl-Alternattiva 2, inklużi s-self, ishma, garanziji, eċċ., iżda b'aktar attenzjoni lejn prodotti ta' riskju ogħla. Bħall-FEMIP u l-biċċa l-kbira mill-banek multilaterali, is-sussidjarja kieku timmira li tiġbed u tħaffef fondi minn donaturi esterni (jiġifieri l-UE, l-Istati Membri u azzjonisti oħrajn) għal attivitajiet iffinanzjati permezz ta' għotja, bħal għajnuna teknika u sussidji. Huwa mistenni li l-kisba ta' volumi akbar ta' negozju tkun iffaċilitata mill-involviment imsaħħaħ tal-pajjiżi tal-Mediterran fl-iggvernar tas-sussidjarja u fil-preżenza lokali mwessgħa tagħha, u b'hekk ikun hemm aktar appoġġ għall-attivitajiet tas-settur privat. Skond stimi tal-BEI ibbażati fuq evalwazzjoni tal-kapaċità attwali ta' assorbiment, l-attivitajiet ta' self jista' jkun li jaqbżu l-livelli pprevisti għall-FEMIP, billi jitilgħu sa EUR 1.8 biljun fl-2009 u jilħqu ritmu mexxej ta' EUR 2.6 biljuni sa l-2013. Madankollu, il-firxa ta' strumenti mistennija minn sussidjarja Ewro-Mediterranja kieku tħaddem ħafna aktar riżorsi, anki fl-ipoteżi ta' sussidjarja li tiddependi ħafna minn servizzi ta' appoġġ tal-BEI bi ħlas. Għal skopijiet illustrattivi, il-BEI jistma li l-'Bank Ewro-Mediterran' ikollu bżonn bejn 195 u 390 membru tal-persunal fl-2009, ċifra li kieku tikber sa 270-540 sa l-aħħar ta' l-2013, skond sa liema punt is-sussidjarja tkun tista' taqsam is-servizzi ta' appoġġ mal-BEI. Dan kieku jimplika jew żieda kbira fil-livelli ta' l-awmenti amminstrattivi għal ċerti prodotti jew għall-prodotti kollha, jew inkella livell għoli ta' kapital imħallas mill-azzjonisti biex jiġġeneraw ammont sostanzjali ta' dħul tat-teżor. Bank Ewro-Mediterran jista' jieħu bosta għamliet differenti, kollha b'rekwiżiti operazzjonali u finanzjarji differenti. Il-BEI jistma[11] li l-istituzzjoni tkun teħtieġ madwar EUR 22 biljun f'kapital biex tkopri l-perjodu sa l-2013 (bis-suppożizzjoni li l-portafoll tal-BEI fir-reġjun tal-Mediterran ikun ittrasferit lill-istituzzjoni l-ġdida malli tinħoloq), ammont li għandu jitħallas mill-azzjonisti. Il-vantaġġi ewlenin ta' din l-alternattiva jkunu li jiżdiedu l-parteċipazzjoni u l-kompetenzi tal-pajjiżi tal-Mediterran billi dawn ikunu involuti fil-proċess tat-teħid tad-deċiżjonijiet kif ukoll fil-pussess ta' ishma. Imqabbla ma' l-Alternattiva 2, din l-alternattiva kieku tħeġġeġ atteġġjament ta' aktar teħid ta' riskju, kif ukoll aktar flessibbiltà ta' strumenti. Min-naħa l-oħra, l-Alternattiva 3 ġġib magħha aktar spejjeż għall-azzjonisti. Sakemm is-sussidjarja ma tibqax tibbenefika minn garanziji tal-baġit ta' l-UE, il-bażi nazzjonali ristretta tagħha mqabbla ma' dik tal-BEI kieku ssejjaħ għal bażi ta' kapital ta' l-inqas daqs dik ta' banek multinazzjonali oħrajn (proprozjon operazzjonijiet / fondi proprji ta' 100%, imqabbel ma' proporzjon ta' 250% għall-BEI). Ikun jeħtieġ ukoll proporzjon ogħla ta' kapital imħallas (jiġifieri 20%) sabiex jiġġenera biżżejjed dħul tat-teżor biex jiggarantixxi l-kopertura ta' l-ispejjeż addizzjonali marbutin maż-żieda fil-membri tal-persunal[12]. Għandu jitqies iż-żmien li jinħtieġ biex titwaqqaf istituzzjoni. Biex tinħoloq sussidjarja, l-istatuti tal-BEI (l-Artikolu 30) ikollhom jiġu emendati; peress li dawn l-istatuti huma parti mit-Trattat tal-KE, tkun meħtieġa konferenza intragovernattiva, segwita mill-iffirmar u r-ratifika minn kull Stat Membru. It-taħditiet internazzjonali biex ikunu ddeterminati l-istatuti, l-istruttura tal-kapital u l-metodi ta' ħidma ta' l-istituzzjoni l-ġdida għandhom mnejn idumu ħafna. 3. KONKLUżJONI L-analiżi tissuġġerixxi li l-FEMIP kienet strumentali fit-twassil ta' fondi għall-investiment lir-reġjun tal-Mediterran, iżda li l-ħila tagħha biex tinfluwenza r-riformi ekonomiċi u l-bżonnijiet tas-settur privat tista' tissaħħaħ, billi: 1. tiżdied l-attenzjoni strateġika tagħha permezz ta' rbit aħjar bejn l-operazzjonijiet tal-BEI u l-politiki ta' l-UE għar-riforma ekonomika; 2. titwessa’ u titraqqam l-firxa ta' l-istrumenti tal-FEMIP biex jinqdew aħjar il-ħtiġijiet tas-settur privat; u 3. tissaħħaħ il-preżenza tal-FEMIP fil-livell lokali, biex tidentifika u twieġeb aħjar għall-bżonnijiet tal-pajjiżi tal-Mediterran. Jidher li addattament mill-ġdid tal-FEMIP fi ħdan il-qafas istituzzjonali attwali (jiġifieri li tinżamm bħala faċilità fi ħdan il-BEI, kif imfisser fl-Alternattiva 2), billi jiddaħħal titjib sostanzjali fl-istrumenti, fl-interazzjoni lokali u fl-attenzjoni strateġika, kieku jkun l-aktar alternattiva effiċjenti fejn jidħlu l-infiq u l-użu taż-żmien. Dan l-addattament se jsir fil-kuntest ta' l-adozzjoni ta' l-ENPI u ta' l-iżvilupp futur tal-Politika Ewropea tal-Viċinat. [1] Il-konklużjonijiet tal-Kunsill Ewropew ta' Brussell, 12-13 ta' Diċembru 2003: 'Il-Kunsill Ewropew jilqa' d-deċiżjoni tal-Kunsill ta' l-ECOFIN li jkompli jiżviluppa l-faċilità tal-FEMIP billi jsaħħaħha fi ħdan il-Bank Ewropew ta' l-Investiment. F’konformità ma' l-ambitu tal-Kunsill Ewropew ta' Barċellona, id-deċiżjoni ttieħdet abbażi tar-rendiment tal-FEMIP, li ġie evalwat bħala wieħed pożittiv, kif ukoll abbażi tal-konsultazzjoni ma' pajjiżi sħab tal-Mediterran. Il-Kunsill Ewropew jistieden lill-Kunsill ta' l-ECOFIN biex jevalwa l-inkorporazzjoni f'Diċembru 2006 ta' sussidjarja proprjetà maġġoritarja tal-BEI ddedikata lill-pajjiżi sħab tal-Meditteran, abbażi ta' evalwazzjoni tar-rendiment tal-Faċilità msaħħa li tieħu f'kunsiderazzjoni r-riżultati tal-konsultazzjoni mas-sħab tal-proċess ta' Barċellona.' [2] Dan ikopri l-pajjiżi tal-proċess ta' Barċelona: Il-Marokk, l-Alġerija, it-Tuniżija, l-Eġittu, Gaża-Ix-Xatt tal-Punent, l-Iżrael, il-Libanu, is-Sirja, il-Ġordan u t-Turkija. [3] Minħabba r-rikonoxximent ta' Turkija bħala kandidat għas-sħubija fl-UE, sa mill-2005, is-self lil dan il-pajjiż (li qabel kien jirrappreżenta, fuq medja, aktar minn terz ta' l-attivitajiet tal-FEMIP) ġie ttrasferit għal mandat differenti ta' self. Għaldaqstant, l-operazzjonijiet fit-Turkija fil-ġejjieni mhux se jibqgħu jitqiesu taħt il-FEMIP, għalkemm it-Turkija se tkompli tkun involuta f'aspetti istituzzjonali tal-FEMIP (bħal-laqgħat tal-FEMIP). [4] L-istatuti attwali tal-BEI jillimitaw il-kapaċità tal-BEI biex jiffinanzja tali operazzjonijiet mill-fondi tiegħu stess. [5] Preżentazzjoni aktar iddettaljata ta' dawn l-alternattivi tingħata fid-dokument ta' ħidma tas-servizzi tal-Kummissjoni. [6] Fil-proposta tal-Kummissjoni għall-mandati esterni tal-BEI għall-perjodu 2007-2013, ir-riżorsi tas-self disponibbli għall-pajjiżi tal-Mediterran kellhom jiżdiedu minn EUR 6.5 biljun għall-2000-2007 għal EUR 10 biljun għall-perjodu 2007-2013 (garantiti mill-baġit ta' l-UE). Barra minn hekk, hemm previsti wkoll EUR 2 biljuni mingħajr garanzija tal-baġit ta' l-UE. [7] Minħabba d-diffikultà li jitbassar il-fluss ta' rimborsi, iċ-ċifri ta' EUR 50 miljun u EUR 20 miljun huma biss indikattivi. Għaldaqstant, kieku jiġi kkunsidrat ċertu livell ta' flessibbiltà fl-allokazzjoni, rispettivament, ta' għajnuna teknika u ta' kapital ta' riskju f'sena partikulari. [8] Bħala punt ta' referenza, matul l-aħħar ftit snin, il-kopertura ta' l-ispejjeż tal-FEMIP minn dħul kurrenti kienet ta' madwar 80%. Għal aktar dettalji, jekk jogħġbok ara d-dokument ta' ħidma tas-servizzi tal-Kummissjoni. [9] Dan jeskludi l-persunal normali, bħalissa mħaddem biss għal ħidmiet amministrattivi mhux kunċettwali (eż. riċeviment, sigurtà, tindif, manutenzjoni, eċċ.). [10] Minħabba r-rikonoxximent tat-Turkija bħala kandidat għas-sħubija fl-UE, operazzjonijiet ġodda fit-Turkija kieku jibqgħu fi jdejn il-BEI, għalkemm it-Turkija tkun mistiedna biex issir azzjonista tal-bank il-ġdid. [11] Fid-dokument ta' ħidma tal-persunal mehmuż ma' din il-Komunikazzjoni, huwa pprovdut xenarju possibli għal tali bank Ewro-Mediterran, ibbażat fuq suppożizzjonjiet varji. [12] Kull biljun ta' EUR addizzjonali ta' self ipprovdut mill-BEI jitlob EUR 0.4 biljun ta' kapital, li 5% minnu għandu jiġi mħallas mill-azzjonisti tal-BEI. Fil-każ ta' sussidjarja Ewro-Mediterranja li jkollha l-bażi ta' kapital tagħha, ikun jinħtieġ kopertura sħiħa tas-self permezz tal-kapital (kull biljun addizzjonali ta' self jitlob biljun ta' kapital), li fuqha japplika proporzjon ogħla ta' kapital imħallas (20% skond il-konġetturi meqjusa) biex ikopri bis-sħiħ l-ispejjeż amministrattivi.